Tizenhármaknak negyvennyolcmillió | Belföld - Magyarország hírei | Szeged - delmagyar.hu
Belföld - Magyarország hírei > Tizenhármaknak negyvennyolcmillió
Tizenhármaknak negyvennyolcmillió
Megyénk tizenöt települése nyújtott be működési támogatási kérelmet a belügyminiszterhez.
Megyénk tizenöt települése nyújtott be működési támogatási kérelmet a belügyminiszterhez. Közülük tizenhárman kapnak összesen 48 millió forintot.
Molnár Csaba, az MSZP megyei elnöke tegnap sajtótájékoztatón jelentette be, hogy a belügyminiszter elbírálta az úgynevezett extra működési támogatási kérelmeket. (Egy meghatározott keretösszeg felett rendelkezik az önkormányzatoknak nyújtandó „rendes" éves támogatáson túl.) Ezt a vissza nem térítendő támogatást három szakaszban lehet igényelni.
Az idei utolsó szakaszban az ország 330 önkormányzata nyújtott be kérelmet, összesen 5,3 milliárd forint értékben – a belügyminiszter 306 önkormányzatnak ítélt meg 830,5 millió forint támogatást. (Általában jellemző a legtöbbféle pályázatra, hogy az igények 20 százalékát teljesítik.) Megyénk tizenöt pályázó önkormányzatából 13 kapott összesen 48 millió forintot – ez arányaiban lényegesen jobb, mint az ország más megyéiben.
A pályázók és az elnyert összegek: Csorna 11 millió, likviditási problémákra. Dunaszeg 2 millió, oktatási, egészségügyi feladatokra. Enese 2 millió, iskolafenntartásra, utakra. Hédervár 2,5 millió, társulási intézmények fenntartására. Kapuvár 2 millió, oktatási, szociális feladatokra, az adóbevétel-csökkenés ellensúlyozására. Lébény 2 millió, intézményfenntartásra, szociális ellátásra.
Mórichida 1 millió, társulási intézményekre, Pannonhalma 6 millió, nyugdíjas közalkalmazottak felmentési időre járó illetményére, a kistérségi jegyző illetményemelésére, Ravazd 3 millió, intézményfenntartásra. Sokorópátka 2 millió, nyugdíjazásokra, Sopron 12 millió, működési forráshiányra, Vág 500 ezer forint, kátyúzásra, házi segítségnyújtásra, Veszkény 2 millió, oktatási intézményekre, utak, járdák karbantartására.